Kasvavate energiahindade tõttu ei ole Venemaal sellel aastal siiani olnud põhjust majanduskasvu pärast muret tunda. IMF prognoosib Venemaale sellel aastal 4.5%-st majanduskasvu (IMFi hinnangul on  Venemaa potentsiaalne SKP kasv praeguse majanduse ülesehituse juures kõigest 4% aastas). Õigupoolest kasvab Venemaa majandus nõnda kiiresti, et valitsus on ajutiselt loobunud oma kulutuste suurendamisega majanduse turgutamisest. Selle aasta esimeses kvartalis langesid inflatsiooniga korrigeeritud valitsuse kulutused hoopiski 7% võrreldes aastatagusega. Samuti on Venemaa valitsus väljastanud sadade miljardite rublade eest võlga, et majandusest ajutiselt likviidsust kokku tõmmata.